Diari Oficial de la Generalitat Valenciana


Sumari del DOGV 8237, del 19-02-2018 (2018/1520)

RESOLUCIÓ de 14 de febrer de 2018, de la Conselleria d'Educació, Investigació, Cultura i Esport, per la qual es constitueix el Col·legi Rural Agrupat d'Educació Infantil i Primària Riu Serpis.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8237

Data del DOGV
:   19-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/1520


Data del document
:   14-02-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 14 de febrer de 2018, de la Conselleria d'Educació, Investigació, Cultura i Esport, per la qual es constitueix el Col·legi Rural Agrupat d'Educació Infantil i Primària Riu Serpis. [2018/1520]  
El Reglament orgànic i funcional de les escoles d'Educació Infantil i dels col·legis d'Educació Primària, aprovat pel Decret 233/1997, de 2 de setembre (DOGV 08.09.1997), del Govern Valencià, en l'article 2, faculta la conselleria competent en matèria d'educació per a establir agrupacions d'unitats ubicades en distintes localitats, de manera que puguen constituir-se en un col·legi rural agrupat.  
  
L'Ordre de 15 de maig de 1997, de la Conselleria de Cultura, Educació i Ciència (DOGV 04.07.1997), regula el procediment per a la constitució dels col·legis rurals agrupats d'Educació Infantil i Primària.  
  
Els consells escolars del CEIP de Beniarrés i del CEIP de l'Orxa han sol·licitat, d'acord amb les disposicions legals esmentades, constituir-se en un col·legi rural agrupat (CRA), i l'expedient, incoat per la Direcció Territorial d'Educació, Investigació, Cultura i Esport d'Alacant, té l'informe favorable de la Inspecció d'Educació.  
  
Aquesta proposta també ha obtingut l'informe favorable de la Direcció General de Política Educativa, basant-se en la conveniència d'accedir a la proposta i constituir un col·legi rural agrupat per a garantir l'escolarització de l'alumnat en el seu entorn social, econòmic i cultural, i aconseguir, d'aquesta manera, una major eficiència en l'assignació de recursos al medi rural, ja que aquesta figura suposa un projecte pedagògic comú i garanteix una millor coordinació dels recursos humans i materials que es compartiran, de manera que s'obtindrà una millor rendibilitat dels recursos personals i materials destinats en la zona.  
  
L'esmentat reglament, en l'article 5, estableix que els col·legis rurals agrupats tindran la denominació específica que aprove la conselleria competent en matèria educativa a proposta del centre i prèvia consulta als ajuntaments implicats. Així mateix estableix, en l'article 4.3, que no podran existir, en el mateix municipi, centres amb la mateixa denominació específica o que puga induir a error o confusió. La denominació proposada és Riu Serpis, nom del riu que travessa i uneix ambdós termes municipals. El Registre de Centres Docents de la Comunitat Valenciana ha informat que no figura inscrit cap centre en aquella localitat amb la denominació proposada.  
Per tot això, vista la proposta de la Direcció General de Centres i Personal Docent i de conformitat amb aquesta, en virtut de les competències que m'atribueixen el Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
U  
Es constitueix, per agrupació de les unitats del Col·legi d'Educació Infantil i Primària Perputxent, de Beniarrés, codi 26929238, i del Col·legi d'Educació Infantil i Primària Francisco Cloquell, de l'Orxa, codi 19017313, el següent centre docent.  
Província: Alacant.  
Localitat: l'Orxa.  
Denominació: Col·legi Rural Agrupat d'Educació Infantil i Primària Riu Serpis.  
Codi: 40480810.  
Titular: Generalitat.  
Domicili: carrer de la Safor, s/n, CP 03502.  
Composició: tres unitats d'Educació Infantil (segon cicle) i cinc unitats d'Educació Primària  
Capacitat: 75 llocs escolars d'Educació Infantil i 125 d'Educació Primària.  
  
Dos  
1. El CRA Riu Serpis iniciarà les seues activitats en el curs escolar 2018-2019.  
2. L'àmbit d'actuació del nou centre es desenvoluparà als aularis ubicats en els municipis de Beniarrés i l'Orxa.  
  
Tres  
1. El Col·legi d'Educació Infantil i Primària Perputxent, de Beniarrés, amb codi 83517552, i el Col·legi d'Educació Infantil i Primària Francisco Cloquell, de l'Orxa, amb codi 68968393, cessaran les seues activitats a la finalització del curs acadèmic 2017-2018.  
2. Les seues unitats, llocs de treball, plantilla docent, així com el material i l'equipament, s'integraran en els respectius aularis que componen el Col·legi Rural Agrupat d'Educació Infantil i Primària Riu Serpis, amb codi 33577534.  
  
Quatre  
1. L'aulari de Beniarrés s'ubicarà al carrer de l'Estació, s/n, de la dita localitat, i s'identificarà amb el codi 71227059.  
2. La seua composició constarà de dues unitats d'Educació Infantil i tres d'Educació Primària.  
3. Els seus llocs de treball seran els següents:  
 Tres d'Educació Infantil, 1 d'ells itinerant compartit amb l'altre aulari del CRA.  
 Dos d'Educació Primària.  
 Un d'Educació Primària, Llengua estrangera: Anglés.  
 Un d'Educació Primària, Música, itinerant compartit amb l'altre aulari del CRA.  
 Un d'Educació Primària, Pedagogia Terapèutica, itinerant compartit amb l'altre aulari del CRA.  
  
Cinc  
1. L'aulari de l'Orxa s'ubicarà en la seu del CRA, carrer de la Safor, s/n, i s'identificarà amb el codi 03923733.  
2. La seua composició constarà d'una unitat d'Educació Infantil i dues d'Educació Primària.  
3. Els seus llocs de treball seran els següents:  
 Un d'Educació Infantil.  
 Dos d'Educació Primària, 1 d'ells itinerant compartit amb l'altre aulari del CRA.  
 Un d'Educació Primària, Llengua estrangera: Anglés.  
 Un d'Educació Primària, Educació Física, itinerant compartit amb l'altre aulari del CRA.  
  
Sis  
El règim aplicable al professorat itinerant del Col·legi Rural Agrupat d'Educació Infantil i Primària Riu Serpis serà l'establit per l'Ordre 44/2012, d'11 de juliol, de la Conselleria d'Educació, Formació i Ocupació, per la qual es regula el règim aplicable al professorat que presta servei en més d'un centre docent públic d'ensenyament no universitari de titularitat de la Generalitat (DOGV 17.07.2012).  
  
  
Set  
L'adscripció del professorat amb destinació definitiva en els col·legis d'Educació Infantil i Primària que es constitueixen com a col·legi rural agrupat es realitzarà de conformitat amb el que disposa la Resolució de 8 de maig de 2000, del director general de Personal de la Conselleria d'Educació, per la qual s'estableix el procediment d'adscripció dels mestres amb destinació definitiva, en la constitució dels col·legis rurals agrupats d'Educació Primària i Infantil (DOGV 25.05.2000).  
  
  
Huit  
El personal docent amb destinació definitiva en els centres esmentats en el punt tres d'aquesta resolució que, com a conseqüència de la integració, s'adscriga al centre de nova creació mantindrà l'antiguitat que posseïa en el seu centre d'origen, en aplicació del que estableix la disposició addicional tercera del Reial decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei orgànica 2/2006, de 3 de maig, d'educació, i altres procediments de provisió de places a cobrir per aquests (BOE 30.10.2010).  
  
Nou  
El personal docent amb destinació definitiva en qualsevol de les unitats que integren el CRA Riu Serpis tindran prioritat enfront de qualsevol altre participant per a ocupar les vacants que s'hi produïsquen, sempre que complisquen els requisits exigits en el corresponent sistema de provisió dels llocs de treball, i sense que això supose pèrdua de puntuació ni d'antiguitat en el centre. Quan, en aquest sentit, es produïsca concurrència de dos o més mestres, la prioritat vindrà determinada per la major puntuació que s'obtinga en el procediment aplicable.  
  
  
Deu  
La Direcció Territorial d'Educació, Investigació, Cultura i Esport d'Alacant nomenarà l'equip directiu del centre, de conformitat amb el que estableixen l'article 137 de la Llei orgànica 2/2006, de 3 de maig, d'educació, i l'article 17.3 del Reglament orgànic i funcional de les escoles d'Educació Infantil i dels col·legis d'Educació Primària aprovat pel Decret 233/1997, de 2 de setembre, del Govern Valencià (DOGV 08.09.1997).  
  
Onze  
S'autoritzen les direccions generals competents en matèria de règim econòmic i règim jurídic dels centres docents i de política educativa perquè, en l'àmbit de les seues competències respectives, adopten les mesures que siguen necessàries per al millor compliment del que disposa aquesta resolució.  
  
Dotze  
El que estableix aquesta resolució s'inscriurà en el Registre de Centres Docents de la Comunitat Valenciana.  
  
Tretze  
La present resolució es publicarà en el Diari Oficial de la Generalitat Valenciana. No obstant això, produirà efectes a partir del començament del curs escolar 2018-2019.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició s'ha d'interposar davant del conseller d'Educació, Investigació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
  
València, 14 de febrer de 2018. El conseller d'Educació, Investigació, Cultura i Esport: Vicent Marzà Ibáñez.